b'\n_START_ARTICLE_\nVijenac (arhitektura)\n_START_PARAGRAPH_\nVijenac ili korni\xc5\xa1 (od francuskog: corniche, koja je izvedena iz talijanskog: cornice = okvir, a ona iz latinskog: cornic) je pojam iz arhitekture za vodoravnu istaku na zidu, koja pokriva (sakriva) stropne grede.  Vijenac pored dekorativne ima i prakti\xc4\x8dnu funkciju, jer \xc4\x8duva drvene grede od oborina. _NEWLINE_Vijencem se naziva i svaka vodoravna istaka na gra\xc4\x91evini, kao \xc5\xa1to su istake iznad vrata, prozora, a korni\xc5\xa1a se zove i nosa\xc4\x8d zavjesa, koji stoji iznad prozora ili vrata.\n_START_SECTION_\nPovijest\n_START_PARAGRAPH_\nKod klasi\xc4\x8dnih gr\xc4\x8dkih hramova vijenac je bio najvi\xc5\xa1i element trabeacije  koja se sastoji (od vrha do dna) od vijenca, friza (sastavljenog od nanizanih triglifa i metopa) i arhitrava. Taj na\xc4\x8din pokrivanja krovnih greda, Rimljani su preuzeli od Grka i pro\xc5\xa1irili njegovu primjenu na sve stropne grede, na vi\xc5\xa1ekatnim gra\xc4\x91evinama, jer Grci takve nisu gradili. Vijenci su bili osobito popularan arhitektonski element za renesanse, a u kasnijim stilskim razdobljima se vi\xc5\xa1e nisu klesali od kamena, ve\xc4\x87 se izvodili od \xc5\xbebuke. Vijenci se u manjoj mjeri koriste i u modernoj arhitekturi, iako sve manje a naj\xc4\x8de\xc5\xa1\xc4\x87e kod krova, kao element pokrivanja krovni greda.'